SVEUČILIŠTE U ZAGREBU

PRAVNI FAKULTET

**STUDIJSKI CENTAR SOCIJALNOG RADA**

**Tara Gregurina**

**PROBLEM RASIZMA U SJEDINJENIM AMERIČKIM DRŽAVAMA**

MEĐUNARODNI SOCIJALNI RAD

Zagreb, 2020.

Sadržaj

[1. Određenje pojma 1](#_Toc57825091)

[2. Etiologija rasizma kao pojave 2](#_Toc57825092)

[3. Povijesni pregled rasizma u Sjedinjenim Američkim Državama 3](#_Toc57825093)

[4. Ekonomski položaj Afroamerikanaca u kontekstu rasizma 4](#_Toc57825094)

[5. Rasizam u neformalnim interakcijama 4](#_Toc57825095)

[6. Položaj Afroamerikanaca u Sjedinjenim Državama nakon 1900.-ih 5](#_Toc57825096)

[*6.1. Društvene promjene nakon 1980. – ih* 7](#_Toc57825097)

[7. Razumijevanje rasizma u kontekstu institucija 8](#_Toc57825098)

[8. Rasizam u literaturi za socijalne radnike 9](#_Toc57825099)

[9. Zaključak i osvrt 10](#_Toc57825100)

[10. Literatura 12](#_Toc57825101)

# 1. Određenje pojma

Rasizam se definira kao uopćeno pridavanje negativnih karakteristika ljudima zbog njihove rase, te predstavlja temelj diskriminacije i segregacije prema osobama rasnih manjina (Zastrow i Kirsten-Ashman, 2007., prema Škorić, 2017.). Rasizam je kao takav, proizvod društvene dinamike i povijesti, a pridonosi stvaranju i održavanju nejednakosti unutar društva. Nacionalna udruga socijalnih radnika rasizam definira kao

 *ideologiju ili praksu koja se demonstrira kroz moć i superiornost jedne skupine nad drugom zbog rase, boje kože, nacionalnosti ili kulturnog naslijeđa. On se može manifestirati na individualnoj, grupnoj ili institucijskoj razini, a rasizam na institucijskoj razini se očituje kroz ekonomske, političke, kulturne, vjerske politike i/ili aktivnosti* (NASW, 2006.: 306, prema Škorić, 2017.).

Rasizam je povezan s mnoštvom negativnih ishoda kao što su diskriminacija, te otežan pristup obrazovanju i zapošljavanju. Ukoliko ljudi pripadaju stigmatiziranim rasnim skupinama, teže usvajaju kolektivne društvene vrijednosti i konvencionalni način života u zajednici te se posljedično razlikuju u specifičnim karakteristikama vezanim uz neka obilježja svakodnevnog života kao što su na primjer brak i obitelj (Kivel, 1995., prema Škorić, 2017.). Glavni elementi na kojima se temelji rasizam su stereotipi i predrasude. Barker (2003.) stereotipe definira kao “unaprijed stvorene i relativno fiksne ideje o pojedincu, skupini ili društvenom statusu. Ove ideje se obično temelje na površnim karakteristikama ili prenaglašenim osobinama zamijećenim kod nekih članova grupe” (Barker, 2003.: 13, prema Škorić, 2017.). Za rasne stereotipe je karakteristično da sadržavaju netočno i negativno stajalište koje se generalizira na sve pripadnike određene rasne skupine. Kombinacijom stereotipa i negativnih stavova stvaraju se predrasude. Rasne predrasude počivaju na uvjerenju da ljudi druge boje kože i fizičkih karakteristika uz to imaju određene urođene razlike u ponašanju, vrijednosnom sustavu i inteligenciji (Perry, 2007., prema Škorić, 2017.). Barker (2003.) predrasude opisuje kao mišljenje o određenoj skupini koje je stvoreno bez uporišta u dokazima te lako postaje inkorporirano u društvo kroz zakone ili kulturne običaje. Predrasude su dakle negativni osjećaji i mišljenja u pogledu određene skupine ljudi a povezane su neprijateljskim djelovanjem i osudom. Stereotipi i predrasude mogu dovesti do stvaranja rasističkih pokreta kojima je misija promicanje imaginarne biološke nadmoći jedne rase nad drugom (Škorić, 2017.).

# 2. Etiologija rasizma kao pojave

Boljem razumijevanju ove društvene pojave pridonosi opis mehanizma koji dovode do stvaranja predrasuda, te posljedično i rasizma prema određenoj skupini ljudi. Rasizam dakle nastaje: projekcijom, gdje osobe drugima pripisuju vlastite negativne karakteristike koje ne žele osvijestiti ili projiciraju vlastite strahove. U kontekstu teme zanimljiv je primjer projekcije gdje su bijelci često smatrali Afroamerikance promiskuistetnima, dok je kroz povijest bilo dokazano kako su upravo bijelci ti koji su najviše prisiljavali žene na seksualne odnose, i to osobito žene robinje Afroameričkog podrijetla. Još jedan mehanizam koji pridonosi stvaranju i održavanju rasizma je frustracija, prilikom čega osoba koja ima veću moć uslijed neuspijevanja ostvarenja vlastitog cilja otpušta svoju frustraciju i agresivnost na osobe slabijeg utjecaja ili moći. U kontekstu rasne diskriminacije primjer bi bio kad doktor bijelac bude kritiziran od strane upravitelja bolnice pa usmjeri svoju frustraciju prema medicinskoj sestri crne boje kože. Rasizam nastaje i kao posljedica suprotstavljanja nesigurnosti i inferiornosti gdje se neki ljudi jednostavno osjećaju bolje ugnjetavajući i čineći slabijima druge oko sebe. Ovdje može poslužiti primjer povijesnog omalovažavanja osoba crne rase od strane bijelaca nakon čega su se oni smatrali nadmoćnijima i jačima. Zanimljivo je kako predrasude i stereotipe u najvećem dijelu stvaraju autoritarne ličnosti koje su krute, teško se mijenjaju i ne toleriraju neizvjesnost. Takvim ličnostima važno je ustaljeno ponašanje, a suočavanjem s različitostima smatraju se ugroženima. Iz tog razloga, ljude koje su od njih različiti ujedno smatraju i manje vrijednima, te tvore razne predrasude i skloni su diskriminiranju. Povijest također može biti jedan od razloga prisutnosti rasizma danas. U kontekstu Afroamerikanaca, to bi značilo sagledavanje njihovog položaja robova u prošlosti gdje se nekadašnje ugnjetavanje prelijeva u predrasude novih generacija. Borba za moć i natjecanje u sferi ekonomskih dobara također su u podlozi su rasizma. Na primjeru je to vidljivo u dominantno bijelačkim društvima gdje često dolazi do eksploatacije osoba crne boje kože kroz zapošljavanje na zahtjevnijim i niže plaćenim radnim mjestima. Stvaranju predrasuda i stereotipa pridonosi i socijalizacija, odnosno navedeni fenomeni su društveni produkt koji se prenosi kroz naraštaje. Većina dominantnih kultura ima ustaljena mišljenja o tome koja su obilježja manjinske kulture u nekom društvu. Stoga je za zaključiti kako se rasizam uči kroz proces odrastanja u nekoj kulturi. U podlozi rasizma može biti i vjerovanje u ispravnost jedne (vlastite) religije. Takvo vjerovanje pridonosi shvaćanju vlastite superiornosti nad drugima, i degradiranju etničkih i vjerskih manjina. Na temelju opisanih sastavnica , može se zaključiti kako je rasizam posljedica djelovanja mnoštva mehanizama, dakle on je multikauzalni fenomen. Najvažnije je istaknuti i osvijestiti kako svi mehanizmi smještavaju uzrok predrasuda u ličnost ili doživljaj osobe koja diskriminira, a ne u obilježje osobe ili etničke skupine prema kojima su usmjerena takva ponašanja. Dakle rasizam nije utemeljen na istinitim spoznajama i dokazima, ali i dalje predstavlja veliki problem u svijetu (Bonnet, 2000., prema Škorić, 2017.). Iako je prisutan u mnoštvu zajednica diljem zemlje, u ovom radu stavlja se naglasak na rasizam u Americi usmjeren prema Afroamerikancima.

# 3. Povijesni pregled rasizma u Sjedinjenim Američkim Državama

Rasizam i diskriminacija egzistiraju u mnogim društvima, no kao najveći izazov ističu se u Sjedinjenim Američkim Državama u kojima je stanovništvo multikulturalno, a povijest ropstva i segregacije Afroameričkog stanovništva višestoljetna. Primjetno je ovdje jedno političko licmjerje kroz isključivanje Afroameričkog stanovništva od primjene načela jednakosti i slobode svih građana koje predstavlja kamen temeljac nastanka i razvoja Sjedinjenih Država.

Boljem razumijevanju rasizma koji danas perzistira u Sjedinjenim Državama pridonosi povijesni pregled diskriminacije Afroameričkog stanovništva. Ukidanjem ropstva, nije došlo i do prestanka diskriminacije i rasizma (Ninić, 2013.). Bijeli političari osmišljavali su i donosili zakone koji su promicali segregaciju u svim područjima ljudskog djelovanja. Tako je Afroamerikancima u povijesti bilo zabranjeno putovati u istim željezničkim vagonima u kojima su se vozili bijelci, dok su im dostupni automobili bili samo oni zastarjeli i niže klase od onih kakve su mogli voziti bijelci. Bijelci su također posjedovali zdravstvene i obrazovne ustanove, kao i hotele, parkove i brojne druge institucije gdje je pristup osobama crne boje kože bio zabranjen. Oni su se tako morali snalaziti sa značajno manjim brojem institucija koje pružaju usluge ili u nekim zemljama u potpunosti bez istih. Zakoni u Americi 1880. – ih isključivali su Afroamerikance iz sudjelovanja u političkom životu. Oni tako nisu mogli biti članovi porote u slučajevima kad se sudilo bijelcima. Isto tako, kazne za zločine koje su počinile osobe crne boje kože bile su značajno strože i brutalnije od onih koje su bile dosuđivane bijelcima. Oni su tako bili smještavani u prenapučene zatvorske ustanove ili prisiljeni na izrabljujući rad. Zakoni su također onemogućavali Afroamerikancima da glasaju na način da se 1890. –ih tražilo prethodno plačanje određenog poreza te račun od istog na uvid kako bi se omogućilo glasanje. U to vrijeme, većina Afroamerikanaca je bila siromošna zbog posljedica isključivanja iz društvenih procesa, pa nisu bili u mogućnosti platiti propisani porez. Na taj način bili su“legalno” isključeni iz političkog glasanja. U slučajevima kad zakoni koji su promicali supremaciju bijelaca nisu davali željene rezultate po mišljenju bijelih političara, Afroamerikanci su se suočavali s s nasiljem i linčovanjima koji su se protezali na cijele obitelji.

1890. – ih godina je i došlo do značajnog porasta segregacije i nasilja prema Afroamerikancima, osobito na Američkom Jugu. Često su se odvijali masovni akti nasilja na trgovima, koji su bili svojevrsna zabava bijelcima koji su se okupljali kako bi svjedočili kažnjavanju navodnih kriminalaca brutalnim ali ne i pravednim kaznama. Istovremeno se provodila i praksa odnošenja kući groznih “suvenira” ovakvih postupaka od strane bijelaca (Ayers i sur., 2000.).

# 4. Ekonomski položaj Afroamerikanaca u kontekstu rasizma

U pogledu ekonomskog položaja Afroamerikanaca, 1900.- ih godina, oni su bili češće nezaposleni ili zapošljavani na slabije plaćenim poslovima, te su za jednake poslove bili plaćeni manje od bijelaca. Najčešće su radili kao manualni radnici i posluga. Diskriminacija ja bila toliko izražena da je osoba crne boje kože sa završene četiri godine studija tijekom života zaradila manje nego bijelac koji je završio samo osnovnu školu. Osobe crne boje kože rijeđe su posjedovale stambenu nekretninu od bijelaca, te su češće živjele u lošijim i prenapućenim stanovima. Životni vijek bijelaca bio je dulji, a mortalitet crne dojenčadi veći (Lebl, 1996.).

# 5. Rasizam u neformalnim interakcijama

Rasizam je u Americi bio prisutan i u neformalnim interakcijama među stanovnicima. Afroamerikanci su se u navedenim godinama ukoliko im je ususret išao bijelac morali “skloniti s puta”, iskazivati poštovanje a najstrože je bilo zabranjeno pokazivanje nezadovoljstva ili ljutne s njihove strane. Zanimljivo je nepisano pravilo bilo obraćati se mladim Afroamerikancima sa “dječak” do kad nisu bili dovoljno stari da ih se oslovljava “ujacima”. Nije bilo dopušteno nazivati Afroamerikance gospodinom ili gospođom jer su ti nazivi u sebi sadržavali stupanj individualiziranosti osobe koje segregacijska kultura nije mogla tolerirati (Ayers i sur., 2000.).

# 6. Položaj Afroamerikanaca u Sjedinjenim Državama nakon 1900.-ih

Velika kriza u SAD-u nakon sloma burze 1929. ostavila je teške posljedice na Afroameričko stanovništvo. Oni su naime bili prvi otpuštani s radnih mjesta, te je bilo dvosturko više nezaposlenih Afroamerikanaca nego bijelaca. U istom razdoblju, bio je značajno raširen problem nepravičnog suđenja osobama crne boje kože gdje se kao primjer ističu devetorica Afroamerikanaca koja su bila osuđena na smrtnu kaznu zbog silovanja dviju bjelkinja što su one kasnije porekle. Ipak, u vrijeme velike krize, F.D. Roosevelt je u sklopu New Deala uspio ublažiti rasnu diskriminaciju i segregaciju brojnim programima i postavljenjem Afroameričkog stanovništva na važne funkcije u državi.

U razdoblju od 1940. do 1944. položaj Afroamerikanaca poboljšao se na obrazovnom, profesionalnom i kulturnom polju. Omogućeno im je tako djelovanje izvan vlastitih segregiranih zajednica te su preuzeli ulogu aktivnih suradnika u kolektivu. Ipak, u društvu su i dalje perzistirala uvjerenja o inferiornosti Afroamerikanaca koja su dovodila do toga da oni to zaista i postaju na razini vlastitih identiteta. U drugoj polovici dvadesetog stoljeća došlo je do pomaka u borbi za ravnopravnost Afroameričkog stanovništva. Brojne političke opcije nastojale su pridobiti njihove glasove na izborima, jer su Sjedinjene Države bile zabrinute kakvu poruku šalju inozemstvu kao zemlja s izraženom rasnom diskriminacijom. Važnost ljudskih prava i jednakosti jačala je diljem svijeta, pa SAD nisu htjele biti povezivane s revolucionarnim pokretima i riskirati da njihovo Afroameričko stanovništvo prijeđe na protivničke strane kod kojih diskriminacija nije bila toliko zastupljena. Tako je došlo do preispitivanja brojnih rasističkih zakona i propisa, te veće integracije crnog stanovništva u poslove državne uprave. Tako je godine 1954.-te zabranjena rasna segregacija u školama, što je naišlo na brojna neodobravanja i nejednaku primjenu među državama. Značajan doprinos borbi protiv segregacije u tom razdoblju dala je Rosa Parks koja je 1955. godine prekršila pravilo koje je nalagalo da Afroamerikanci u javnom prijevozu moraju sjediti isključivo na začelju. Nakon toga je uslijedila daljnja borba za jednakost Afroamerikanaca predvođena Marthinom Lutherom Kingom, brojni tzv. “Sit-in” prosvjedi prilikom kojih su studenti Afroamerikanci cijele dane sjedili u kafićima i drugim mjestima gdje im je bio zabranjen pristup. Unatoč brojnim uspjesima, crno stanovništvo težilo je ostvarivanju prava glasa kako bi mogli izabrati predsjednika koji će ih poduprijeti u borbi protiv nejednakosti. To pravo kao i zakonsku regulaciju jednakosti pri zapošljavanju nastojali su ostvariti kroz novi Zakon o građanskim pravima (Ninić, 2013.). Taj zakon bio je izglasan i potpisan od strane predsjednika Johnsona 1964. godine. Njime su propisani jednaki uvjeti za pristup glasanju na političkim izborima za bijelce i Afroamerikance. Uvedena je i zabrana diskriminacije na osnovi rase, boje kože ili nacionalnosti u svim uslužnim djelatnostima i servisima te ustanovama za zabavu i ugostiteljstvo. Svi propisi lokalnih samouprava koji su nalagali segregaciju ovim zakonom su bili poništeni. Zabranjena je i diskriminaciija u javnim ustanovama ( bolnicama, knjižnicama) i javnim površinama kao što su šetnice i parkovi. Ministru pravosuđa dana je ovlast da u ime roditelja afroameričke djece koja su bila segregirana prilikom obrazovanja podnosi tužbe sudovima u njihovo ime. Jedna od najvažnijih odredba spomenutog zakona bila je ona koja je nalagala da se posudbe iz javnih saveznih izvora mogu davati samo uz isključenje diskriminacije prema stanovnicima. Zakon je također predvidio zabranu diskriminacije u poduzećima koja zapošljavaju više od sto radnika, te ovlast suda da radnika otpuštenog zbog diskriminacije vrati na radon mjesto uz naknadu štete. Dana je i mogućnost podnošenja žalbe na presude u predmetima koji su u vezi s onemogućavanjem jednake zaštite građanskih prava u sudskim procesima. Zakonom o građanskim pravima osnovano je posebno tijelo koje se bavilo unaprjeđenjem odnosa stanovnika u mjesnim zajednicama, koje je bilo sastavljeno od podjednakog broja bijelaca i crnaca. Mnoštvu navedenih deklarativnih prava bilo je potrebno osigurati primjenu u svakodnevnom životu. Primjena ovih prava nailazila je na brojne prepreke te su rasisti koristili brojna zakonska i politička sredstva kako bi onemogućili ravnopravnost Afroamerikanaca u zajendici (Lebl, 1996.).

U godinama koje su uslijedile, tj. 1970.- ih, došlo je do značajnog porasta siromaštva Afroameričkog stanovništva u Sjedinjenim državama, što je bilo u vezi s porastom segregacije u istom razdoblju. Došlo je do stvaranja skupine koja je prozvana “urban underclass” tj. gradska niža klasa. Oblikovane su zajednice u izoliranim dijelovima gradova koje su naseljavali Afroamerikanci, a strukturu obitelji u takvim kvartovima najčešće su sačinjavale samohrane majke s djecom, kojima su izvori prihoda često bivale državne socijalne potpore. Razgraničavanjem crnaca u takve četvrti, bijelci su se izolirali od siromaštva i s njim povezanih problema, dok se istovremeno s porastom segregacije povećavalo siromaštvo crnaca. S obzirom da je ukupna količina bogatsva u rukama bijelaca bila posljedično u porastu, oni su si tako tako omogućili dominaciju u financiranju i posjedovanju zdravstvenih, socijalnih i sličnih ustanova. Zanimljivo je naglasiti kako je i u ovom razdoblju bila prisutna pojava gdje je ukupna zarada Afroamerikanaca tijekom života kao i maksimalna plaća za rad bila značajno manja od one bijelaca (Massey, 1990.).

## 6.1. Društvene promjene nakon 1980. – ih

1980. – ih godina u Sjedinjnim Američkim Državama istaknulo se djelovanje Jessea Jacksona koji je poticao Afroamerikance na veću uključenost u politički život i glasanje, što je dovelo do imenovanja prvog crnog gradonačelnika u gradu Chicagu. U tom razdoblju je došlo do redefiniranja slike Afroamerikanaca u medijima, posebice kroz komercijalnu američku nacionalnu televiziju. Tome je značajno pridonio sitcom “The Cosby Show”, koji je prikazivao blisko povezanu crnu obitelj srednje klase s ocem doktorom kao patrijarhom. Takav prikaz Afroameričke obitelji suprotstavljao se svim stereotipima koji su do tada perzistirali u društvu, a posebice slici raspadnute, siromašne, nisko obrazovanje Afroameričke obitelji sa samohranom majkom na čelu. Ističe se i značaj Oprah Winfrey i njezinog televizijskog “show-a” u kojem se raspravljalo o širokom spektru pitanja i problema s kojima se suočava afroamerička zajednica. Ona je također promicala rad crnih spisateljica, potpomagala obrazovanje studenata crne boje kože te djelovala na humanitarnom polju u korist Afroamerikanaca.

1990.-ih godina Afroameričku zajednicu uzdrmao je događaj u kojem je policija izvršila brutalno nasilje, a potom upucala muškarca crne boje kože iz Los Angelesa. Uslijedili su brojni neredi s ciljem prosvjedovanja protiv navedenog događaja. Navedeno razdoblje obilježile su i demonstracije Afroameričkih muškaraca kojima je cilj bio potaknuti solidarnost i osobnu odgovornost muškaraca za životnu situaciju u kojoj su se našli. Isto tako, demonstracije su nastojale suzbiti negativne stereotipe u crnim muškarcima koji su perzistirali u američkom društvu.

Najznačajniji događaj koji je obilježio 2000.-te godine, bilo je imenovanje prvog afroameričkog predsjednika Sjedinjenih Država, Baracka Obame. On je bio inauguiran 2009. godine, a u svom radu je poticao zajedništvo i kooperaciju različitih političkih struja te vjeru i promjenu u stvaranje jednakosti među građanima Amerike. U ovom razdoblju važno je također istaknuti stvaranje pokreta “Black Lives Matter” koji je utemeljen 2013. godine, a aktivan je još i danas. Glavna misija ovog pokreta je iskorjenjivanje nadmoći bijelaca i izgradnja lokalnih snaga u zajednici koje će intervenirati u slučajevima nasilja od strane države nad Afroamerikancima. Danas je u američkom društvu rasizam izrazito živ i najviše se ogleda upravo u spomenutoj policijskoj brutalnosti prema Afroamerikancima. Svake godine zabilježeno je mnoštvo slučajeva u kojima je policija (čiji su službenici bijelci), vođena stereotipnim pretpostavkama upucala ili na druge brutalne načine usmrtila potpuno nevine osobe crne boje kože. Spomenuti policajci su često oslobađani krivnje ili im čak nije suđeno za počinjena djela. Ovakvi događaji donose nemire u američko društvo i potiču zajednicu Afroamerikanaca na djelovanje u pogledu organiziranja mnoštva prosvjeda diljem Amerike. Posljednji takav prosvjed odvio se 2020.-e godine usred pandemije COVID-19, nakon što su tri policijska službenika gušenjem usmrtila Afroamerikanca Georgea Floyda. Policijska brutalnost najsuvremeniji je problem u pogledu rasizma u Sjedinjenim državama te se očekuju novi pokreti i formiranje nove politike koja bi promicala jednakost svih građana SAD-a (History Editors, 2020.).

# 7. Razumijevanje rasizma u kontekstu institucija

Institucionalni rasizam podrazumijeva rasizam unutar društvenih struktura i institucija. Predstavlja međudjelovanje socijalnih, političkih, obrazovnih i ekonomskih politika koje potiču diskriminatorne ishode kod nekih osoba. Institucionalni rasizam je kombinacija politika, praksi i procedura unutar birokratskih struktura koje dovode do nejednakih ishoda za određene grupe ljudi. U provođenju prakse u navedenom kontekstu, razlike među ljudima su često zanemarivane i ignorirane, dok bi poželjan cilj bio iste istražiti, uzeti u obzir i ne osporavati. Posljedice takve prakse u društvu su prenaglašavanje i iskrivljavanje bioloških i ponašajnih razlika zbog neznanja, te poticanje stvaranja zabluda i mitova između različitih skupina ljudi. Institucionalni rasizam tako utječe na životne stilove, šanse i kvalitetu svakodnevice kako crnaca tako i bijelaca. U Sjedinjenim Američkim Državama primarna korisnička perspektiva na koju se oslanja socijalni rad je ona bijele, anglosaksonske protestantske osobe. Iz te perspektive promatraju se vrijednosti i potrebe svakog korisnika socijalnog rada. U Američkom društvu, institucionalni rasizam u praksi je vidljiv kroz sljedeće primjere: isključivanje Afroameričkog stanovništva iz raznih organizacija i socijalnih udruženja, razlike u dohotku, neprevedne prakse u davanju državnih zajmova, niža kvaliteta dostupnih usluga, razlike u dostupnom obrazovanju temeljene na pretpostavljenim sposobnostima koje su povezane s rasnom pripadnošću, monokulturalni školski kurikulum i drugo. U sim ovim situacijama Afroamerikanci su u podređenom položaju u pogledu razvoja znanja i vještina, dohotka, donošenja odluka, zdravstvenog statusa te im je ukupna kvaliteta života niža. Dodatan problem predstavlja i činjenica da navedeno utječe i prenosi se na svaku sljedeću generaciju Afroamerikanaca, a sama država provođenjem diskriminatornih praksi gubi reusrse u pogledu perspektiva i talenata značajnog dijela svoje populacije (NASW, 2007.).

Socijalni rad se kao profesija još od povijesnih vremena suočava s dvije ponekad komplementarne a ponekad suprotstavljajuće zadaće. Naime, sam predgovor Etičkog kodeksa socijalnih radnika započinje izjavom:

 *Primarna misija profesije socijalnog rada je unaprijediti ljudsku dobrobit i pomoći u ispunjavanju osnovnih ljudskih potreba svih ljudi s posebnom pozornošću na potrebe osnaživanja ljudi koji su ranjivi, potlačeni i koji žive u siromaštvu… Socijalni radnici su senzibilizirani u pogledu kulturnih i etničkih različitosti te nastoje suzbiti diskriminaciju, ugnjetavanje, siromaštvo i sve druge oblike socijalne nepravde* (NASW, 2008.: 1)

Od socijalnih radnika se istovremeno očekuje da rade na „unaprjeđenju ljudske dobrobiti“ i teže „suzbijanju socijalne nepravde“. Ironija se ogleda u praksi zanemarivanja rasnih i etničkih razlika što je prethodno bilo opisano, gdje socijalni rad ukoliko postupa na taj način umanjuje pritisak za promjenom u širem društvu. Najčešće se kroz institucije diskriminira one koji imaju kapacitete i potrebu za djelovanjem u području socijalne pravde i pokretanja društvenih promjena, a to su upravo etničke manjine. Zato se djelovanje socijalnih radnika u Sjedinjenim Državama i globalno treba usmjeriti na mijenjanje struktura koje promiču diskriminaciju, ugnjetavanje i obezvrjeđivanje te supremaciju bijele rase. Međunarodna udruga socijalnih radnika koju pretežito sačinjavaju bijelci mora osvijestiti prisutnost institucionalnog rasizma i poduzeti aktivnosti u suzbijanju privilegiranosti bijelaca kako bi profesija bila uspješna u ostvarivanju socijalne pravde prema kao jedne od svojih temeljnih zadaća (NASW, 2007.).

# 8. Rasizam u literaturi za socijalne radnike

Autori MCMahon i Allen-Meares u svojem radu analizirali su literaturu povezanu s djelovanjem socijalnih radnika u radu s etničkim skupinama. Samo 7,5 % od 1 690 obrađenih članaka je predlagalo određeni oblik profesionalne intervencije s manjinskim skupinama. Ipak, većina članaka, čak 66 % predlagala je individualno usmjerene intervencije koje uzimaju u obzir svijest o kulturi korisnika i kulturno osjetljivu praksu koja pomaže osobama koje pripadaju manjinskoj kulturi da se suočavaju s većinskim društvom u kojem su često diskriminirani. Autori su također došli do zaključka da se u proteklih 35 godina od pisanja njihova rada literatura za socijalne radnike nedovoljno posvetila osvještavanju stručnjaka u pogledu institucionalnog i strukturalnog rasizma. Teorija o potrebi individualno prilagođenih intervencija u socijalnom radu jest značajna u borbi s društvenim i političkim uvjetima koji održavaju rasne razlike, ali istu bi svakako trebalo obogatiti i konkretnim praktičnim smjernicama . Činjenice koje bi socijalne radnike trebale potaknuti na djelovanje (osobito u Sjedinjenim Državama) jesu te da su osobe crne boje kože i dalje u većem riziku od siromaštva, kroničnih zdravstvenih problema, nezaposlenosti, slabijih obrazovnih ishoda i nepravednog suđenja. Razmatranje strukturalnih problema dakle zahtjeva veće usmjeravanje pažnje na obrazovanje profesionalaca socijalnih radnika koji će imati razvijenu kritičku svijest i koji će biti usmjereni na makro razinu ekosustava kako bi takve probleme, zajedno s korisnicima, uspješno savladavali ( McMahon i Allen-Meares, 1992.).

# 9. Zaključak i osvrt

Nakon proučavanja literature i pisanja prethodnog teksta, mišljenja sam da rasizam dovodi do brojnih posljedica koje su vidljive u stvarnom životu u pogledu diskriminacije i segregacije. Potrebno je osvijestiti kako rasizam nastaje djelovanjem ljudi unutar društva, a temelji istog sežu daleko u povijest. Rasni rasizam ogleda se u promicanju superiornosti jedne skupine ljudi nad drugom zbog rase ili boje kože. On dovodi do stvaranja stigmatiziranih i marginaliziranih skupina koje se udaljuju od dominantne kulture te posljedično teže usvajaju ustaljene norme i oblike ponašanja koji su karakteristični za društvo u kojem žive. Važno je razumijeti kako rasizam nije temeljen na istinitim činjenicama te da njegovi uzroci počivaju u ličnosti osoba koje stereotipiziraju, a ne u obilježjima etničkih skupina prema kojima su takva ponašanja usmjerena. Rasizam egzistira u mnogim društvima, a na temelju ovog rada možemo zaključiti kako je u Sjedinjenim Američkim Državama njegova prisutnost veoma raširena. Bitno je znati da se rasizam očituje na individualnoj, grupnoj i institucionalnoj razini. Institucionalni rasizam je česta pojava u Američkom društvu, a ogleda se u zanemarivanju kulturalnih razlika i kreiranju prava i usluga na temelju jedne (ujedno i dominantne) korisničke perspektive. Dakle, jasno je da ukidanjem ropstva nije došlo do iskorjenjivanja rasizma. Afroamerikanci u Sjedinjenim državama kroz povijest su se suočavali s kršenjem njihovih osnovnih ljudskih prava u gotovo svim područjima života. Bilo im je tako ograničeno pravo na slobodu, a nakon što su isto deklarativno stekli, razisam se nastavio prelijevati na brojne druge aspekte svakodnevnog djelovanja. Diskriminacija Afroamerikanaca značila je onemogućavanje sudjelovanja u političkom životu, glasovanju, lažne optužbe i dosuđivanje najstožih kazni. U svakodnevnom životu ista se ogledala kroz segregaciju od bijelaca, u pogledu posebnih škola, prijevoznih sredstava i izoliranih naselja. Afroamerikanci su kroz povijest su bili podređeni i u ekonomskom pogledu; bili su češće nezaposleni, manje plaćeni od bijelaca te su rjeđe posjedovali stambenu nekretninu. Afroamerička zajednica je navedeno kroz povijest nastojala promijeniti potičući donošenje brojnih zakona i akata koji su trebali nalagati jednakost svih ljudi bez obzira na boju kože. Takvi su akti, ipak, isto propisivali, ali je većinsko bjelačko stanovništvo bilo uspješno u stopiranju njihove primjene. U novije doba, svijetlu točku borbe za prava Afroamerikanaca predstavljao je Barack Obama, koji se zalagao za jedinstvo i jednakost američkog naroda te je u tom pogledu učinio značajne pomake. Danas je u Americi iznimno važna inicijativa „Black Lives Matter“ koja nastoji mobilizirati lokalno stanovništvo u borbi protiv diskriminacije. Primarni im je cilj suzbiti „najsuvremeniji oblik rasizma“ koji se očituje u policijskoj brutalnosti prema Afroamerikancima koja je posljednjih godina u enormnom porastu. Za zaključiti je kako unatoč brojnim zakonima i inicijativama, rasizam u Sjedinjenim Američkim Državama nije iskorijenjen, već samo mijenja svoje oblike, ovisno o vremenskom periodu i organizaciji američkog društva.[[1]](#footnote-1) Za očekivati je kako će se navedena situacija ipak promijeniti uslijed izbora novog predsjednika SAD-a, Joea Bidena i potpredsjednice Kamale Harris koja je i sama djelomično afroameričkog podrijetla. Oni kao svoju misiju ističu promicanje socijalne pravde, zaštitu zakonskih prava manjina te borbu protiv rasizma unutar institucija, politika, propisa i javnog mnijenja. Kao glavne ciljeve koji bi trebali pridonijeti borbi protiv rasizma od 2020.-e nadalje navode: unaprjeđenje ekonomske mobilnosti Afroamerikanaca i suzbijanje rasne razlike u dohotku, širenje dostupnosti obrazovanja i borba protiv rasne nejednakosti u školskom sustavu, ulaganje u jednaku dostupnost zdravstvene zaštite, pravednost unutar pravosudnog sustava i osiguravanje jednakosti u području političkih prava.[[2]](#footnote-2)

# 10. Literatura

Ayers, E., Gould, L., Oshinsky, D., Soderlund, J. (2000). **American passages: a history of the United States.** Fort Worth: Harcourt College Publishers.

**Code Of Ethics** (2008). Washington, DC: NASW.

History Editors (2020). **Black History Milestones: Timeline.** New York: A&E Television Networks. Preuzeto s: <https://www.history.com/topics/black-history/black-history-milestones>. (27.10.2020.

**Institutional Racism & Social Work Profession: A Call To Action** (2007).Washington, DC: NASW.

Lebl, A. (1996). **Crna i bela Amerika.** Beograd: Sedma sila.

**LIFT EVERY VOICE: THE BIDEN PLAN FOR BLACK AMERICA** (2020). Preuzeto s: <https://joebiden.com/blackamerica/> (02.12.2020.)

Massey, S. D. (1990). American Apartheid: Segregation and the Making of the Underclass. **American Journal od Sociology**, 96 (2), 329-357.

McMahon, A., Allen-Meares, P. (1992). Is Social Work Racist? A Content Analysis of Recent Literature. **Social Work**, 37(6), 533 -539.

Ninić, P. (2013). Pravni temelji položaja afroameričkog stanovništva u Sjedinjenim Američkim Državama od II. svjetskog rata do početka XXI. stoljeća. **Pravnik**, 47 (94), 133-156.

 Škorić, J. (2017). PROBLEM RASIZMA I NJEGOVE IMPLIKACIJE NA SOCIJALNI RAD. **Ljetopis socijalnog rada**, 24 (3), 415-436.

1. Zaključak je oblikovan na temelju prethodnog teksta u obliku osobnog osvrta. [↑](#footnote-ref-1)
2. #  LIFT EVERY VOICE: THE BIDEN PLAN FOR BLACK AMERICA (2020). Preuzeto s: <https://joebiden.com/blackamerica/> (02.12.2020.)

 [↑](#footnote-ref-2)